Lugmag-heli vervoer beseerde skoolleerdersFoto: SANW. ŉ Oryx-helikopter van die lugmag is ontplooi om kritiek beseerde leerders van ŉ ongelukstoneel in die noorde van KwaZulu-Natal na hospitale te vervoer. Volgens ŉ verklaring van die Suid-Afrikaanse Nasionale Weermag (SANW) is ŉ 14-jarige seun dood in die ongeluk wat Dinsdagoggend op ŉ afgeleë pad naby Mandeni plaasgevind het. Maj. Mpho Mathebule, woordvoerder vir die SANW, het gesê die ongeluk het plaasgevind toe ŉ bakkie met 15 leerders agter op gerol het. “Ses leerders is kritiek beseer. Op grond van die erns van die beserings en die moeilik bereikbare terrein is hulle met ŉ Oryx-helikopter vervoer,” het Mathebule gesê. Foto: SANW. Volgens hom is die helikopter tans in Mkhuze gestasioneer as deel van ŉ militêre oefening. Twee kinders is na die Eshowe-hospitaal geneem, een na die Albert Luthuli-hospitaal en twee ander na die Ngwelezane-hospitaal. Mathebula het gesê die kinders wat matige beserings tydens die voorval opgedoen het, is per ambulans na nabygeleë hospitale geneem vir verdere mediese behandeling.